EuroBench/eurobench-wiki-sk-topics huggingface dataset:
Téma: Filmy
Bambi je americký animovaný film z roku 1942. Filmu sa režisérsky ujal David Dodd Hand a jeho producentom bol Walt Disney. Námet pochádza z rovnomennej detskej knihy, ktorú napísal rakúsky spisovateľ Felix Salten. Je to piaty film z takzvanej animovanej klasiky Walta Disneyho. Snímka bola nominovaná na Oscara v kategóriach najlepší zvuk, najlepšia hudba a najlepšia filmova pieseň. V roku 2008 ho Americký filmový inštitút zaradil medzi 10 najlepších animovaných filmov na svete. Hlasy postavičiek v origináli nahovorili herci Bobby Stewart, Donnie Dunagan, Hardie Albright, John Sutherland, Paula Winslowe, Peter Behn, Tim Davis, Sam Edwards, Cammie King, Will Wright, Ann Gillis a Sterling Holloway. Hudbu zložili Frank Churchill a Edward H. Plumb. Na film v roku 2006 nadviazalo pokračovanie Bambi 2.
Téma: Spisovatelia
Laura Mancinelliová (tal. Laura Mancinelli; * 18. december 1933, Udine, Taliansko – † 7. júl 2016, Turín, Taliansko) bola talianska germanistka, medievalistka,prekladateľka, profesorka a spisovateľka historických románov.
Téma: Futbal
Andrej Daňko (* 26. máj 1948, Michalovce) je slovenský futbalový tréner a bývalý futbalista. Hral na poste záložníka, spolu s Pollákom - Štafurom tvorili v 70.rokoch jednu z najlepších záloh v Československu. V rokoch 1967 až 1981 hral za VSS Košice. V lige strelil 59 gólov v 313 stretnutiach. Stal sa s VSS Košice víťazom slovenského pohára za rok 1973 a 1980. Ako juniorský reprezentant nastúpil v 5 stretnutiach a strelil jeden gól. Za Česko-slovenskú reprezentáciu odohral 2 prípravné stretnutia s Rakúskom a Walesom. Ako tréner pôsobil vo viacerých kluboch, prevažne na východnom slovensku. V sezóne 1995/96 doviedol FC Chemlon Humenné k víťazstvu v Slovenskom pohári.
Téma: Futbal
Erik Jendrišek (* 26. október 1986, Trstená) je slovenský futbalista, hráva na pozícii útočníka. V súčasnosti (august 2023) je hráčom slovenského prvoligového klubu MFK Tatran Liptovský Mikuláš, kde prestúpil z AS Trenčín. Jeho prednosťou je rýchlosť a technická vybavenosť.
Téma: Spisovatelia
Detlev von Liliencron (* Friedrich Adolf Axel Freiherr von Liliencron; * 3. jún 1844, Kiel, Nemecko – † 22. júl 1909, Alt-Rahlstedt) bol nemecký básnik, prozaik a dramaturg.
Téma: Vtáky
Behavec plavý (lat. Cursorius cursor) je druh vtáka z čeľade prieložníkovité (Glareolidae). Obýva severnú Afriku, Blízky východ a juhozápadnú Áziu. Zo Slovenska pochádza len údaj, pravdepodobne z okolia Gabčíkova. Jeden jedinec bol zastrelený v koncom septembra v roku 1882, žiaľ dokladový materiál bol zničený a údaj preto nebol akceptovaný. Novší záznam nie je ani v zozname vzácnych ornitologických pozorovaní podliehajúcich hláseniu Faunistickej komisii ani v zozname pozorovaní vzácnych a zriedkavých druhov vtákov. Podľa Medzinárodnej únie na ochranu prírody a prírodných zdrojov behavec plavý patrí medzi najmenej ohrozené druhy, trend celkovej populácie je klesajúci, u európskej populácii trend nie je známy.
Téma: Vtáky
Ľabtuška vrchovská (iné názvy: ľaptuška vrchovská, ľabtuška horská Anthus spinoletta) je druh spevavca z čeľade trasochvostovité (Motacillidae). Obýva Holarktickú oblasť. Na Slovensku hniezdi nad hornou hranicou lesa do 2 300 m n. m., ako hniezdič bola dokázaná v 9,30 % mapovacích kvadrátov. Podľa Medzinárodnej únie na ochranu prírody a prírodných zdrojov ľabtuška vrchovská patrí medzi najmenej ohrozené druhy, celková i európska populácia sú stabilné.
Téma: Rieky
Považská Teplá je najväčšia mestská časť mesta Považská Bystrica. K mestu bola pričlenená v roku 1979. Jej súčasťou sú aj bývalé samostatné obce Zálužie (od r. 1888) a Vrtižer (od r. 1966). Nachádza sa tu rímskokatolícky Kostol Sedembolestnej Panny Márie. V katastrálnom území obce smerom ku Záskaliu leží turisticky atraktívna Manínska tiesňava.
Téma: Vtáky
Hltavka chochlatá (iné názvy: volavka chochlatá, volavka chocholatá;lat. Ardea ibis) je druh z čeľade volavkovité. Je to celosvetovo rozšírený druh, obýva všetky kontinenty okrem Antarktídy. Podľa Medzinárodnej únie na ochranu prírody a prírodných zdrojov hltavka chochlatá patrí medzi najmenej ohrozené druhy, trend celkovej populácie je stúpajúci, Európska populácia má klesajúci trend, rýchlosť klesania je 25% za obdobie troch generácií (24,3 roka). V severnej Amerike za obdobie 40 rokov zaznamenali malý, štatisticky nevýznamný pokles. Prieskum pokrýval menej ako 50% severoamerickej populácie.
Téma: Spisovatelia
Ivan Klíma (rodným menom Ivan Kauders; * 14. september 1931, Praha – † 4. október 2025) bol český spisovateľ a publicista. Klíma bol osobnosťou českej literatúry druhej polovice 20. storočia. Jeho tvorba bola preložená do 31 jazykov vrátane exotických ako čínština, hindčina, gréčtina či estónčina.
Téma: Filmy
2001: Vesmírna odysea je film režiséra Stanleyho Kubricka z roku 1968, jeden z najvýznamnejších filmov žánru sci-fi. Film je založený na viacerých poviedkach Arthura C. Clarka, hlavne na poviedke Hliadka. Kubrick s Clarkom spoločne napísali aj knihu rovnakého názvu, ktorá bola vydaná spoločne s filmom. Film je významný vďaka výraznej výtvarnej stránke s vysokou úrovňou vedeckého a technického realizmu a, na druhej strane, transcendentálnemu mysticizmu. Hlavné témy filmu sú ľudská evolúcia, umelá inteligencia, a mimozemský život. Film bol v roku 1968 ocenený Oscarom za vizuálne efekty.
Téma: Spisovatelia
Dominicus Gundisalvus alebo aj Gundissalinus bol scholastický filozof a arcidiakon, spoluprekladateľ Avicebronovho diela Fons vitae z arabčiny. Žil v 12. storočí v Tolede.
Téma: Politici
Záviš Kalandra (* 10. november 1902, Frenštát pod Radhoštěm – † 27. jún 1950, Praha) bol český literárny kritik, historik, novinár a ľavicový intelektuál, ktorý vystupoval pod pseudomnymami J. Pokorný, J. Albert, J. Bitnar, J. Krejčí a pod. V júni 1950 bol vo vykonštruovanom procese so skupinou Milady Horákovej odsúdený k trestu smrti a následne 27. júna popravený.
Téma: Rieky
Río Lempa je rieka v Guatemale, Hondurase a Salvádore. Jej dĺžka je 320 km. Plocha povodia je 18 000 km². Je najväčšia a jediná splavná rieka Salvádora.
Téma: Spisovatelia
Athénaios z Naukratidy (starogr. Ἀθήναιος Ναυκρατίτης – Athénaios Naukratités; lat. Athenaeus Naucratita) bol grécky spisovateľ, narodený v egyptskom meste Naukratis pred rokom 200 po Kr. Je predstaviteľom tzv. druhej sofistiky. Jeho dialóg Deipnosofistai (Δειπνοσοφισταί, Hodujúci mudrci, 15 kníh) opisuje podľa vzoru Platónovho Symposia hostinu filozofov, umelcov a učencov, ktorí rozprávajú o najrôznejších témach, o jedle, hudbe, tanci či literatúre. Má predovšetkým hodnotu dokumentárnu pre množstvo citátov zo starších autorov.
Téma: Vrchy
L’Angelo Grande (nem. Hohe Angelusspitze) je vrch nachádzajúci sa v pohorí Ortlerské Alpy, v provincii Južné Tirolsko, v Taliansku. Jeho vrchol leží vo výške 3 521 m n. m. L’Angelo Grande sa nachádza na východnej strane Valle di Zai, severne od Vertainspitze, od ktorej ju delí sedlo Angelusscharte (3 337 m).
Téma: Futbal
Branislav Fodrek (* 5. február 1981) je slovenský futbalista, ktorý pôsobí v tíme FK DAC Dunajská Streda. Futbalovo vyrastal v Prievoze, keď hrával za Rapid Bratislava. Neskôr prestúpil do ŠK Slovan Bratislava a v kariére pokračoval v tíme FC Artmedia Petržalka. Na drese nosil najčastejšie číslo 20, hráva ako ofenzívny stredopoliar. V odvetnom zápase 3. predkola Ligy majstrov strelil v úvodných minútach gól talianskemu veľkoklubu Juventus FC. Prvý zápas za Dunajskú Stredu odohral 31. marca 2012, keď v stretnutí 24. kola proti Dukle Banská Bystrica vystriedal v 58. minúte Tchamiho.
Téma: Filmy
Breeders je americký eroticko-sci-fi-hororový film režiséra Tima Kincaida z roku 1986. V hlavných úlohách Teresa Farleyová, Lance Lewman a Frances Rainesová. V roku 1997 bol pod rovnakým názvom vydaný remake.
Téma: Politici
Rafael Leónidas Trujillo [čítaj: truchi'jo] Molina (* 24. október 1891, San Cristóbal, Dominikánska republika – † 30. máj 1961, Ciudad Trujillo), prezývaný El Jefe [čítaj: el chefe] (slov. Šéf), bol diktátor vládnuci v Dominikánskej republike od roku 1930 do jeho vraždy v roku 1961. Oficiálne vládol ako prezident medzi rokmi 1930 – 1938 a opäť v rokoch 1942 – 1952, mimo týchto období mal moc v rukách ako hlavný vojenský veliteľ. Jeho vláda sa považuje za jednu z najkrvavejších v novodobej histórii Latinskej Ameriky a prisudzuje sa jej viac ako 50 000 obetí.
Téma: Rieky
Galac (rum. Galați) je municípium vo východnom Rumunsku a hlavné mesto rovnomennej župy pri brehu Dunaja. Má rozlohu 241,5 km² a takmer 250-tisíc obyvateľov. Mesto je významným prístavom na brehu Dunaja. Nachádzajú sa tu oceliarne Liberty Galați.
Téma: Medicína
Narkotikum je látka so sedatívnym, hypnotickým a analgetickým účinkom. Narkotiká sa rozdeľujú na prírodné látky, napríklad opiáty (morfium) alebo marihuana, hašiš, semisyntetické látky, zväčša deriváty morfínu a syntetické látky (metamfetamín). Pri dlhodobom podávaní vzniká návyk, ktorý môže viesť k narkománii. Menej toxické narkotiká sa v medicíne používajú ako anestetikum.
Téma: Futbal
Anderson Gonçalves Pedro (* 17. máj 1980, Espírito Santo do Pinhal) je brazílsky futbalový stredopoliar, naposledy hráč Artmedie Petržalka. Váži 80 kg a je vysoký 183 cm.
Téma: Medicína
Chirurgia je základný medicínsky odbor, ktorý sa zaoberá diagnostikou a liečbou ochorení a úrazov, ktoré sú liečiteľné chirurgickými metódami. Pod pojmom chirurgia sa rozumie zdravotná starostlivosť v odbore všeobecná chirurgia a zdravotná starostlivosť v odbore gastroenterologická chirurgia. Slovo chirurgia pochádza zo starogréckeho cheirourgia, kombinácia slov cheir – ruka a ergein (pracovať) – doslova teda „ručná práca“. Chirurgia zahŕňa širokú kategóriu tzv. invazívnej liečby. Ide o operačné – manuálne alebo inštrumentálne ošetrenie, často v prípadoch ak je potrebné odstránenie chorého tkaniva alebo si takýto zásah vyžaduje liečenie zlomenín či iných zranení. Zo všeobecnej chirurgie sa špecializáciou vyčlenili odbory: Hrudná chirurgia Úrazová chirurgia Cievna chirurgia Neurochirurgia Kardiochirurgia Plastická a rekonštrukčná chirurgia Ortopédia Detská chirurgia Urológia Gynekológia Očné lekárstvo Maxilofaciálna chirurgia Otorinolaryngológia Transplantačná chirurgia Proces vznikania užších špecializácií nie je ukončený a je ovplyvňovaný novými vedeckými a technickými poznatkami (transplantačná chirurgia, miniinvazívna chirurgia, proktochirurgia atď.). Nie je možné stanoviť nakoľko je účelná atomizácia odboru a naopak integrácia poznatkov v chirurgii do odboru všeobecná chirurgia. Chirurgia zostáva stále disciplínou, kde vedomosti a zručnosti chirurga sa kombinujú v prospech pacientov.
Téma: Medicína
Kochleárny implantát je druh ušného implantátu (implantovaného prístroja určeného na pomoc sluchovo postihnutým ľuďom), ktorý sa vkladá do vnútorného ucha (stimuluje nervy vo vnútornom uchu) a nahrádza funkciu slimáka (kochley). Prvý implantát bol navrhnutý na Univerzite v Melbourne v Austrálii a firmou Cochlear Limited.
Téma: Spisovatelia
Emily Jane Brontëová (bez prechýlenia: Emily Jane Brontë; výslovnosť: /‘brɒnti/, rozšírená výslovnosť: /‘brɒnteɪ; pseudonym: Ellis Bell; * 30. júl 1818, Thornton, Anglicko, Spojené kráľovstvo – † 19. december 1848, Haworth, Anglicko, Spojené kráľovstvo) bola britská spisovateľka, poetka a učiteľka anglicko-írskeho pôvodu. V rokoch 1845 – 1846 napísala svoj jediný román, Búrlivé výšiny (angl. Wuthering Heights), ktorý sa stal jedným z klasických diel anglickej literatúry.
Téma: Medicína
Interná medicína je vnútorné lekárstvo, teda odbor humánnej medicíny, v ktorom sa uskutočňuje prevencia, poznávanie a liečenie vnútorných chorôb, čiže ochorení vnútorných orgánov. Odborný lekár pre vnútorné lekárstvo je internista.
Téma: Medicína
Kozmická medicína alebo kozmické lekárstvo je samostatný medicínsky vedný odbor (pôvodne súčasť leteckej medicíny), ktorý sa venuje skúmaniu fyzikálnych a chemických vplyvov pôsobiacich počas kozmického letu na ľudské telo, teda najmä vplyvy spojené s preťažením pri štarte a pristávaním kozmickej lode, s beztiažovým stavom, s účinkami žiarenia, s rytmom života a problémy stravovania a uzavretého ekologického systému. Podľa smernice Ministerstva školstva Slovenskej republiky č. 27/2006-R z 21. decembra 2006 o sústave odborov vedy a techniky a číselníku odborov vedy a techniky sa kozmická medicína spolu s leteckou medicínou zaraďuje do odboru letecké a kozmické lekárstvo, ktorý patrí do podskupiny zdravotných vied, patriacej do skupiny lekárskych vied.
Téma: Filmy
Burionka iz Masľonkino (rus. Бурёнка из Маслёнкино) je sovietska animovaná bábková rozprávka, odvysielaná po prvýkrát roku 1973 vo Sverdlovskej televízii. Výrazne čerpá z folklórnych námetov.
Téma: Politici
Valéry Giscard d’Estaing, celým menom Valéry Marie René Georges Giscard d’Estaing, (* 2. február 1926, Koblenz, Nemecko – † 2. december 2020, Authon (Loir-et-Cher), Francúzsko) bol francúzsky štátnik, politik, 20. prezident Francúzska a spoluknieža Andorry. Nastúpil kariéru ako finančný inšpektor. V rokoch 1962 – 1966 bol ministrom financií a ekonomiky, potom ministrom ekonomiky v období 1966 – 1969. Bol kandidátom za „Nezávislých republikánov“ v prezidentských voľbách v roku 1974, bol zvolený za 20. prezidenta Francúzskej republiky oproti konkurenčnému kandidátovi „Zjednotenej ľavice“ Françoisovi Mitterrandovi. Zvíťazil 19. mája 1974 s 50,81 % platných hlasov . Počas sedemročného obdobia mandátu, od 27. mája 1974 do 21. mája 1981, dával hlasovať za dôležité reformy, napríklad za zníženie veku dospelosti na 18 rokov, povolenie rozvodov na základe obojstrannej dohody a povolenie interrupcie podľa rozhodnutia matky. Vytvoril štátny sekretariát pre záležitosti žien, zrušil „ORTF“ (úrad pre vysielanie TV a rozhlasu) a odpočúvanie telefónov a vytvoril monetárny európsky systém (SME). Bol tiež rýchlo konfrontovaný s ekonomickými problémami v rámci svojej parlamentnej väčšiny medzi dominantnými subjektami gaullistov na čele s Jacquesom Chiracom a menšinovými členmi „Zväzu pre francúzsku demokraciu“ (UDF, pravý stred), ktorých bol aj zakladateľom. Vo volebnom boji kandidátov na prezidenta v roku 1981 stál proti Françoisovi Mitterrandovi, kandidátovi Socialistickej strany (Parti socialiste), ktorý nazbieral 51,76 % platných hlasov, čo znamenalo prehru. Valéry Giscard d’Estaing bol predsedom regionálnej rady Auvergne (1986 – 2004) a predsedom UDF (1988 – 1996). Bojoval za federalizovanú Európu, bol predsedom „Rady o budúcnosti Európy“, ktorá sa zavŕšila Rímskou zmluvou II. Po regionálnych voľbách v 2004 sa rozhodol prejsť do „Ústavnej rady“ (Conseil constitutionnel), ktorej je členom ako bývalý prezident republiky. Napísal viacero esejí a románov a stal sa členom Francúzskej
Téma: Filmy
Cloclo je francúzsky životopisný film z roku 2012, ktorý režíroval Florent-Emilio Siri. Hlavnú úlohu speváka Claude Françoisa stvárnil herec Jérémie Renier. Snímka bola nominovaná na 5 cien Césara, z ktorých sa jej podarilo 1 získať. Film odkazuje na Françoisovu prezývku, zatiaľ čo medzinárodný názov My Way bol zvolený kvôli rovnomennej piesni, ktorú spopularizoval Frank Sinatra. Dej sleduje život speváka od jeho detstva v Egypte v 40. rokoch 20. storočia až po jeho smrť nešťastnou náhodou v roku 1978.
Téma: Politici
Ing. Sigmund Keil (* 25. jún 1887, Švedlár – † 26. jún 1946, Bratislava) bol strojný inžinier, priemyselník a podnikateľ nemeckého pôvodu a politik Karpatonemeckej strany. V dvadsiatych rokoch 20. storočia sa politicky angažoval v Spišskej nemeckej strane. S ňou sa v roku 1929 rozišiel pre jej prílišnú promaďarskú orientáciu. Následne v rodnej obci založil pobočku Karpatonemeckej strany. V parlamentných voľbách v roku 1935 bol zvolený do hornej komory Národného zhromaždenia za Karpatonemeckú stranu, ktorá kandidovala spoločne so Sudetonemeckou stranou. Kandidoval v rámci národnostne zmiešaného XI. volebného kraja. V senáte zasadal v technicko-dopravnom a iniciatívnom výbore a bol aj náhradníkom v inkompatibilnom výbore. Dobové pramene uvádzajú, že v tomto období pôsobil ako riaditeľ továrne v rodnom Švedlári. V závere roku 1938 prestúpil do klubu nemeckých národno-socialistických senátorov. Mandát si udržal do zániku činnosti senátu. Od jesene 1938 bol krajským vedúcim DP v kraji Dolný Spiš, od januára 1939 pôsobil vo funkcii inšpektora DP. Vo voľbách do Slovenského snemu v roku 1938 sa dostal na jednotnú kandidátku HSĽS. Politicky aktívny zostal aj po vzniku Slovenského štátu. Po smrti poslanca Gejzu Reháka 29. marca 1940 bol povolaný za poslanca Snemu Slovenskej republiky. V Slovenskom sneme zasadal až do zániku jeho činnosti v roku 1945. Na jeseň 1944 sa spolupodieľal na organizovaní Heimatschutzu na Dolnom Spiši. Po obnovení Česko-Slovenska bol vydaný štátnym orgánom, súdený retribučným Národným súdom v Bratislave. Za svoju činnosť odsúdený na trest smrti. Rozsudok bol vykonaný 22. júna 1946.
Téma: Futbal
ACF Fiorentina nazývaná aj Fiorentina je profesionálny taliansky futbalový klub so sídlom vo Florencii. Svoje domáce zápasy hráva na štadióne Stadio Artemio Franchi s kapacitou 43 147 miest.
Téma: Rieky
Braunau am Inn (po lat. Brunodunum) je okresné mesto v Hornom Rakúsku, na pravom brehu rieky Inn, ktorá na tomto mieste vytvára prirodzenú hranicu medzi Rakúskom a Nemeckom. Mesto leží 95 km na západ od Linca a 50 km na sever od Salzburgu. Braunau am Inn má 16 182 obyvateľov (2011). Celosvetovo je Braunau am Inn známy predovšetkým tým, že sa tu 20. apríla 1889 narodil Adolf Hitler. V roku 1989 starosta Gerhard Skiba dal postaviť pred Hitlerovým rodným domom pamätný kameň proti vojne a fašizmu. Od roku 1992 Spolok pre súčasné dejiny organizuje Braunauské dni súčasných dejín (Braunauer Zeitgeschichte-Tage) a od roku 1998 sa konajú ročné zrazy rakúskej Pamätnej služby (Gedenkdienst). V roku 2000 sa miestne noviny „Braunauer Rundschau“ chopili iniciatívy v zbieraní podpisov pod titulom „Braunau vydáva signál“.
Téma: Vtáky
Kolibiarik žltkastotemenný alebo kolibkárik žltkastotemenný (lat. Abrornis inornata synonymum Phylloscopus inornatus) je malý druh spevavca z čeľade penicovité (Sylviidae). Sibírsky druh, hniezdi v ihličnatých lesoch severnej Ázie. Do Európy zablúdi zo sibírskej tajgy, najčastejšie na jeseň. Podľa Medzinárodnej únie na ochranu prírody a prírodných zdrojov kolibiarik žltkastotemenný patrí medzi najmenej ohrozené druhy, celková populácia je stabilná, trend v Európe nie je známy.
Téma: Vrchy
Kebnekaise je najvyšší vrch vo Švédsku a Laponsku. Je súčasťou Škandinávskych vrchov a má dva vrcholy, z ktorých ten južnejší a zaľadnený je s výškou 2 104 m n. m. najvyšší. Severný vrchol (2 097 m n. m.) nie je zaľadnený. Leží približne 150 km na sever od severného polárneho kruhu, západne od mesta Kiruna a blízko populárnej turistickej trasy Kungsleden medzi obcami Abisko a Nikkaluokta. Ľadovec na vrchole sa zmenšuje (cca 1,5 m ročne) a preto ani výška nie je ako v minulosti. Zvykne sa udávať výška 2 111 m n. m. a podľa starších meraní aj 2 117 m n. m. Horúce počasie v lete 2018 znížilo výšku vrcholu pod 2 096 m n. m., čím sa najvyšším bodom krajiny stal severný vrchol. Horská chata Kebnekaise fjällstation je na úpätí Kebnekaise cca 19 km a 6 – 7 hodín z Nikkaluokta. Je východiskovým bodom pri výstupe na vrchol západnou cestou (13 km, 4 – 6 hodín na vrchol) alebo východnou cestou (cca 10 km, 3 – 5 hodín na vrchol). Západná cesta vedie cez štrkové svahy k medzi vrcholu Vierranvárri a potom na ľadovcový vrchol. Východná cesta cez ľadovce a skaly je istená oceľovým lanom podobne ako Via ferrata.
Téma: Vtáky
Štebot (iné názvy: švitor, švehol, ševel, džavot, zriedkavo expresívne čvirik) je jemný spevavý zvuk, ktorý vydáva časť druhov vtákov z radu vrabcotvarých (Passeriformes). Vydávať tieto zložité hlasové prejavy, pozostávajúce zo zvučných a hlasných tónov, im umožňuje spevný orgán syrinx, ktorý sa nachádza pri ústí priedušiek.
Téma: Vrchy
Soufrière je názov aktívneho stratovulkánu, nachádzajúceho sa na západnej polovici ostrova Guadeloupe. S výškou 1 467 m je to zároveň najvyšší vrch Malých Antíl. Vek vulkánu sa odhaduje na 200 000 rokov. Približne pre 100 000 rokmi sa následkom plínijskej erupcie vytvorila kaldera, neskôr v nej vyrástol nový kráter. Po dvoch kolapsoch kaldery (pred 11 500 a 3 100 rokmi) nadobudla sopka súčasný tvar.
Téma: Futbal
Aleš Kokot (* 23. október 1979, Šempeter pri Gorici, Slovinsko) je slovinský futbalista. V súčasnosti hrá v Kecskeméti TE. Do roku 2009 hrával v tímoch nemeckej 2. Bundesligy SV Wehen Wiesbaden a SpVgg Greuther Fürth.
Téma: Vtáky
Hovoriace vtáky sú vtáky, ktoré dokážu napodobniť ľudskú reč. Vo vedeckej komunite sa vedú diskusie o tom, či niektoré hovoriace papagáje majú aj určité kognitívne znalosti jazyka. Vtáky majú rôzny stupeň schopnosti reči. Niektoré, napríklad krkavce, dokážu napodobniť iba niekoľko slov a fráz, zatiaľ čo u anduliek bola pozorovaná slovná zásoba v počte takmer dvetisíc slov. Beo posvätný, bežný klietkový vták (z čeľade škorcovitých), je všeobecne známy pre svoje schopnosti napodobniť reč, ale aj jeho príbuzný, škorec obyčajný, je tiež schopným imitátorom. Austrálska podčeľaď papagájov. kakadu. sa údajne naučila ľudskú reč vzájomným prenosom zvukov od členov kŕdľa, ktorí boli v mladosti odchovaní v ľudskom zajatí. Najstaršiu zmienku o hovoriacom vtákovi zanechal grécky historik a osobný lekár perského kráľa Artarxerxa II., Ktésias. Zmienka pochádza obdobia okolo 5. storočia pred Kristom. Tento hovoriaci vták, ktorý mal meno Bittacus, bol pravdepodobne papagáj alexander červenohlavý.
Téma: Politici
Hlava štátu je najvyšší predstaviteľ politickej moci štátu, ktorý ho reprezentuje vo vnútornej aj zahraničnej politiky. Je to jeden z najvyšších ústavných orgánov štátu. Formálne má najvyššie miesto v hierarchii štátnych orgánov.
Téma: Futbal
Dionatan do Nascimento Teixeira (* 24. júl 1992, Londrina, Brazília – † 5. november 2017, Londrina, Brazília ) bol slovenský futbalista brazílskeho pôvodu. V Corgoň lige debutoval dňa 18. apríla 2009 v 25. kole sezóny 2008/09 vo veku 16 rokov a 268 dní v zápase proti MFK Dubnica, v ktorom hral od 78. minúty. Stal sa tak najmladším legionárom v Corgoň lige. V marci 2009 sa oňho zaujímal anglický premierleagový klub Newcastle United, no klub ho napokon nepredal. V marci 2014 trénoval s Readingom a Stoke City, s ktorými napokon v júni podpísal kontrakt na tri roky.
Téma: Filmy
Cena odvahy je film režiséra Ľudovíta Filana z roku 1986. Ide o príbeh, ktorý sa zaoberá témou zavádzania robotizácie do výrobných závodov. Súčasťou dejovej línie je pohľad na vzniknuté zmeny v medziľudských vzťahoch a na konflikty medzi pracovníkmi, ako aj manželské krízy presadzovateľov projektu.
Téma: Politici
Ana Brnabićová (srb. Ана Брнабић – Ana Brnabić; * 28. september 1975, Belehrad, Juhoslávia) je srbská politička, od júna 2017 predsedníčka vlády Srbska – ako prvá žena; prvá osoba otvorene sa hlásiaca k homosexuálnej orientácii a prvá osoba čiastočne chorvátskeho pôvodu v tomto úrade. V máji 2018 pôsobila zároveň ako ministerka financií. V rokoch 2016 – 2017 pôsobila ako ministerka pre štátnu správu a samosprávu vo vláde Aleksandara Vučića. Potom, čo bol Vučić zvolený za prezidenta a odstúpil z postu predsedu vlády, ju 15. júna 2017 poveril zostavením novej vlády.
Téma: Rieky
Günzburg je okresné mesto rovnomenného okresu v nemeckej spolkovej krajine Bavorsko. Leží v Švábsku, na sútoku Dunaja s Günzom. Má necelých 20 000 obyvateľov.
Téma: Rieky
Obermarchtal je obec v krajinskom okrese Alb-Donau v spolkovej krajine Bádensko-Württembersko v Nemecku. Obec má 1 279 obyvateľov a rozlohu 26,59 km².
Téma: Politici
Clara Josephine Zetkinová (výslovnosť: [Cetkinová], na Slovensku uvádzaná aj ako Klára Zetkinová, nem. Clara Zetkin, rod. Clara Josephine Eißner; * 5. júl 1857, Wiederau, Sasko, dnes Nemecko – † 20. jún 1933, Archangeľskoje, ZSSR, dnes Rusko) bola nemecká ľavicová politička a bojovníčka za práva žien.
Téma: Politici
JUDr. Milada Horáková (* 25. december 1901, Vinohrady – † 27. jún 1950, Praha) bola česká právnička a politička, demokratická socialistka a feministka a obeť justičnej vraždy pri komunistických politických procesoch v 50. rokoch 20. storočia. Vo vykonštruovanom procese bola odsúdená za vlastizradu. 27. júna 1950, na príkaz prezidenta Gottwalda, bola Horáková na dvore pankráckej väznice obesená. Bola jedinou popravenou ženou v rámci týchto procesov a vďaka svojej neústupnosti sa stala symbolom odporu proti vládnucej komunistickej strane. Dňa 11. septembra 2008 bola bývalá prokurátorka procesu Ludmila Brožová-Polednová českým Najvyšším súdom odsúdená na 6 rokov odňatia slobody nepodmienečne za podiel na justičnej vražde.
Téma: Rieky
Sála (nem. Saale) je rieka v Nemecku, s povodím 24 079,1 km² a dĺžkou 433,9 km. Preteká cez Bavorsko, Durínsko a Sasko-Anhaltsko a po Vltave je to druhý najvýznamnejší prítok Labe.
Téma: Medicína
Agitovanosť alebo agitácia je chorobný motorický nepokoj prejavujúci sa bezúčelným pobiehaním a podobným správaním. Tento stav môže byť motivovaný silnou emóciou, ktorá môže vznikať napríklad pri abnormálnej reakcii. Vyskyuje sa často pri duševných poruchách (napr. psychózach, mánii a pod.), často je prítomný bez známej motivácie. Stavy agitovanosti môže vyvolať i jed snovačky jedovatej.
Téma: Rieky
Dunajská pohraničná stráž ako špeciálny útvar Pohraničnej stráže v Česko-Slovensku vznikla v roku 1952 a patrila do zväzku 11. brigády Pohraničnej stráže (PS) (útvar 5947). Príslušníci Dunajskej pohraničnej stráže zaisťovali štátnu hranicu na Dunaji, na jeho brehoch a v hraničnom pásme. Organizačne bola okrem krátkeho obdobia súčasťou Vojsk Ministerstva vnútra.
Téma: Politici
Irina Mucuovna Chakamadová (rus. Ирина Муцуовна Хакамада, * 13. apríl 1955, Moskva, ZSSR) je ruská politička angažujúca sa v politickom zoskupení Iné Rusko, ktoré zastrešuje protiputinovskú opozíciu.
Téma: Vtáky
Perlička domáca (lat. Numida meleagris domesticus) je domestikovaná perlička prilbatá (iné názvy: perlička bodkovaná, perlička obyčajná - lat. Numida meleagris; vrátane bývalého druhu perlička štetcovitá - lat. Numida ptilorhyncha). Perlička domáca je hydina, ktorá sa chová najmä na mäso a lahodné vajcia. Považuje sa však vo väčšine prípadov za okrasne chovanú hydinu, a to pre jej krásny zvesený chvost skladajúci sa zo 16 pier a krátkej širokej hlave. Ale jej tmavohnedé oči a oranžovočervený zobák ju robia ešte zaujímavejšou. Má červené laloky s bielymi škvrnami ktoré sa u kohútov vyskytujú výraznejšie a väčšie. Niektorí ľudia ju však nemajú radi pre jej rušivé kotkodákanie. Kohút váži 1,6 až 2 kg, sliepka 1,8 až 2,5 kg. Nie sú známe žiadne domáce plemená perličiek, ale delia sa ich podľa farebných rázov, a to na: modré perleťovo šedé levanduľové šamot biele fialové azúrovo modré levanduľové zo zmenšenou perlivosťou šamot zo zmenšenou perlivosťou
Téma: Politici
Konstantin Päts (* 23. február 1874, Tahkuranna – † 18. január 1956, Buraševo pri Kalinine, ZSSR) bol estónsky novinár, politik, štátnik, jeden z najvýznamnejších Estóncov 20. storočia. Zaslúžil sa o vytvorenie Estónska a následne vystriedal viacero pozícií. Medzi jeho najvýznamnejšie patrili: post predsedu vlády Estónska a post estónskeho prezidenta, ako i post hlavy štátu riigivanem. Od roku 1934 vládol krajine autoritatívne, de facto ako diktátor až do roku 1940, keď krajinu obsadil Sovietsky zväz. Patrí k najkontroverznejším postavám estónskych dejín.
Téma: Spisovatelia
Milan Jurčo Glina (* 6. apríl 1931, Východná – † 23. jún 2012, Banská Bystrica) bol vysokoškolský profesor, literárny kritik, literárny vedec, literárny historik. Pseudonym: M.J., mj., -no-
Téma: Vtáky
Fúzatka trstinová (iné názvy: sýkorka fúzatá, fúzatka trsťová; lat. Panurus biarmicus) je kozmopolitný druh z čeľade fúzatkovité. Obýva južnú časť Palearktídy. Podľa Medzinárodnej únie na ochranu prírody a prírodných zdrojov fúzatka trstinová patrí medzi najmenej ohrozené druhy, celková populácia má neznámy, kolísavý trend.
Téma: Politici
Generálny guvernér alebo zriedkavo (najmä pre Rusko) generálny gubernátor či generálny miestodržiteľ je titul, ktorým sa označuje zvolený zástupca hlavy štátu alebo vlády pre správu niektorého územia, obyčajne v kolónii. Dnes sa tento titul (tiež ako zástupca kráľa, neformálne často vicekráľ ) používa v krajinách Spoločenstva národov (Antigua a Barbuda, Austrália, Bahamy, Barbados, Belize, Grenada, Jamajka, Kanada, Novozélandské kráľovstvo, Papua-Nová Guinea, Svätá Lucia, Svätý Krištof a Nevis, Svätý Vincent a Grenadíny, Šalamúnove ostrovy, Tuvalu). V minulosti sa používal napríklad v bývalých kolóniách Spojeného kráľovstva (vrátane Indie), Španielska, Holandska, Ruska, Francúzska, Pruska, Nemecka, Rakúskej monarchie, Rakúsko-Uhorska, Švédska, Portugalska, Talianska a podobne. V Ruskom impériu sa tento titul v rokoch používal aj ako najvyššia hodnosťou miestnej správy. Generálny gubernátor mal všetku občiansku a vojenskú moc. Od roku 1775 po vzniku generálnych gubernátorstiev stál na ich čele.
Téma: Politici
Jiří Hromada (* 14. jún 1958, Chomutov – † 14. október 2024, Praha) bol český herec, významný dabér, prezident Hereckej asociácie, bývalý šéfredaktor gej časopisov a gej aktivista.
Téma: Filmy
Citizenfour je americký dokumentárny film režisérky Laury Poitrasovej, ktorý zobrazuje príbeh odhalenia masívneho špehovania elektronickej komunikácie, predovšetkým americkou vládnou agentúrou NSA, whistleblowerom Edwardom Snowdenom. Názov dokumentu dal zvolený alias Edwarda Snowdena počas úvodnej komunikácie s režisérom. Film bol nakrútený štýlom cinema verité. Premiéru mal na newyorskom filmovom festivale na jeseň roku 2014. Film získal Cenu americkej filmovej akadémie za najlepší dokumentárny film v roku 2014 na udeľovaní Cien 22. februára 2015.
Téma: Medicína
Elektrokardiografia (skr. EKG) je neinvazívna lekárska vyšetrovacia metóda, založená na snímaní elektrických potenciálov, ktoré generuje pri svojej činnosti srdcový sval. Je to jedna z najčastejšie používaných diagnostických metód v medicíne. Umožňuje stanoviť diagnózu viacerých ochorení srdca, hlavne porúch srdcového rytmu alebo srdcového infarktu. Elektrické potenciály sa snímajú a zaznamenávajú pomocou prístroja označovaného ako elektrokardiograf. Výsledný záznam sa označuje ako elektrokardiogram (tiež skratka EKG).
Téma: Vtáky
Moatvaré alebo moa (lat. Dinornithiformes) alebo moaovité v širšom zmysle (lat. Dinornithidae sensu lato) je taxón (rad a/alebo čeľaď) bežcov. Všetky rody z taxónu sa po slovensky volajú moa a všetky (prípadné) čeľade z taxónu sa po slovensky volajú moaovité.
Téma: Medicína
Medzinárodná klasifikácia chorôb (oficiálny a úplný názov - Medzinárodná štatistická klasifikácia chorôb a príbuzných zdravotných problémov; zaužívaná skratka MKCH alebo MKCH-10, medzinárodne ICD alebo ICD-10) je systém položiek, ktorými sa označujú jednotlivé choroby a ich varianty podľa dohodnutých a ustanovených kritérií. Obsahuje v danej revízii celé rozpätie v danom čase známych chorobných jednotiek. Od 1. septembra 2013 na Slovensku platí revízia MKCH-10-SK-2013, ktorá je rozšírená podľa nemeckého vzoru na využitie v systéme DRG. Z pôvodnej MKCH-10, ktorá obsahovala 12 232 kódov diagnóz, došlo k rozšíreniu na 17 096 koncových, tzv. terminálnych kódov, a doplnenie 5. miesta v štruktúre kódu. V súčasnosti sa očakáva prechod na ICD-11 (MKCH-11), ktorý je novšou verziou tejto klasifikácie. ICD-11 je už schválený Svetovou zdravotníckou organizáciou (WHO), ale na Slovensku sa zatiaľ používa verzia ICD-10. ICD-11 prináša niektoré zmeny, ktoré umožňujú presnejšiu a modernizovanú diagnostiku a klasifikáciu chorôb, a očakáva sa, že v budúcnosti bude zavedený aj v slovenskom zdravotníctve.
Téma: Politici
Starosta je najvyšší predstaviteľ obce, výkonný orgán volený občanmi v priamych voľbách. Vykonáva obecnú správu a zastupuje obec navonok. V Košiciach a v Bratislave je starosta najvyšším predstaviteľom mestskej časti, primátor celého mesta. V minulosti sa najvyšší predstaviteľ obce nazýval richtár.
Téma: Vrchy
Silisili je najvyšší štítový vulkán na ostrove Savai’i v štáte Samoa. Svojou nadmorskou výškou (1 858 m n. m.) je najvyšším bodom Polynézie a južného Pacifiku. Nachádza sa približne v strede ostrova Savai’i. Jej posledná známa erupcia sa uskutočnila v roku 1911.
Téma: Rieky
Rewa je najdlhšia rieka ostrovného štátu Fidži. Odvodňuje juhovýchodnú časť ostrova Viti Levu. Pramení na severných svahoch masívu Tomanivi (1 324 m) - najvyššieho vrchu štátu. Z celkovej dĺžky 240 km je pre riečne člny splavných 130 km. Najvyšší vodný stav je v období dažďov medzi decembrom a marcom. Využíva sa na splavovanie dreva a prepravu poľnohospodárskych produktov. Pri jej dolnom toku ležia významné poľnohospodárske usadlosti Vunindawa a Nasouri. Ústi do prielivu Kandavu asi 15 km na severvýchod od Suvy, ktoré je hlavným mestom Fidži.
Téma: Filmy
Avatar: Cesta vody je americký dobrodružný sci-fi film z roku 2022, ktorý napísal a režíroval James Cameron. Hlavné postavy stvárnili Sam Worthington, Zoe Saldaña, Sigourney Weaverová a Stephen Lang. Film mal premiéru 16. decembra 2022 v USA. Slovenská premiéra sa uskutočnila 15. decembra 2022. Film bol natočený 13 rokov po prvej časti a zároveň ide o prvú časť z plánovaných štyroch pokračovaní filmu Avatar.
Téma: Rieky
Danubius Cable TV alebo DCTV bola prvou súkromnou televíziou, od 16. januára 1995 do 16. mája 1995 na Slovensku. Licenciu na vysielanie však získala už v roku 1994.
Téma: Vtáky
Ibis posvätný (lat. Threskiornis aethiopicus) je vodný vták z rodu ibisov podobný bocianovi. Žije na brehoch riek pôvodne v tropických oblastiach Afriky na juh od Sahary (predovšetkým na savanách) ale aj v subtropických oblastiach Ázie (Mezopotámia). Bol introdukovaný napr. do južnej Európy a na Taiwan. Pre starých Egypťanov to bol posvätný vták, v ktorého podobe uctievali Thovta. Podľa Medzinárodnej únie na ochranu prírody a prírodných zdrojov je ibis posvätný invázny druh vtáka a patrí medzi najmenej ohrozené druhy.
Téma: Futbal
Falkirk Football Club je škótske futbalové družstvo so sídlom v meste Falkirk. V sezóne 2004-05 sa im podarilo postúpiť do škótskej najvyššej súťaže. Falkirk získal 2-krát Škótsky pohár - v rokoch 1913 a 1957. V roku 2009 sa klub prebojoval do finále pohára, no prehrali v zápase s Rangers.
Téma: Politici
Mário Alberto Nobre Lopes Soares (* 7. december 1924, Lisabon, Portugalsko – † 7. január 2017, Lisabon) bol portugalský politik, advokát a spisovateľ, predstaviteľ Socialistickej strany (Partido Socialista), na čele ktorej stál v rokoch 1973 – 1986. Bol premiérom Portugalska v rokoch 1976 – 1978 a 1983 – 1985 a prezidentom Portugalska v rokoch 1986 – 1996.
Téma: Rieky
Passau (po slovensky aj Pasov) je mesto bez okresu v Bavorsku na juhu Nemecka a centrom okresu Passau. Nachádza sa na hranici s Rakúskom na sútoku troch riek – Inn, Dunaj a Ilz – spôsobujúcich časté a silné hmly. Má viac ako 50 tisíc obyvateľov.
Téma: Spisovatelia
Svätý Izák Sýrsky (iné mená pozri nižšie; * okolo 613, oblasť Bét Katrájé – † okolo 700, asi Kláštor Rabban Šabor neďaleko Šúštaru) bol sýrsky mních, askéta a mystik. Jeden z veľkých asketických a mystických autorov Cirkvi Východu. Jeho diela tvoria významnú časť asketickej literatúry kresťanského Východu.
Téma: Politici
Matteo Renzi (* 11. január 1975, Florencia, Taliansko) je taliansky politik, senátor, zakladateľ a predseda strany Italia Viva. Od 22. februára 2014 do 12. decembra 2016 bol predsedom Rady ministrov Talianskej republiky a tajomníkom Demokratickej strany Talianska zvoleným na dve funkčné obdobia od 15. decembra 2013 do 12. marca 2018. Bol prezidentom Provincie Florencia v rokoch 2004 až 2009, starostom mesta Florencia od roku 2009 do roku 2014, dočasným ministrom infraštruktúry a dopravy od 20. marca do 2. apríla 2015 po rezignácii Maurizia Lupiho a dočasným ministrom pre hospodársky rozvoj od 5. apríla do 10. mája 2016 po rezignácii Federica Guidiho. Vo veku 39 rokov a jeden mesiac sa stal predsedom Rady ministrov a bol najmladším predsedom vlády v histórii talianskeho štátu a prvým úradujúcim starostom, ktorý sa stal predsedom Rady ministrov. Bol tiež prvým predsedom Rady Talianskej republiky, s výnimkou úradníckych vlád, ktorý nebol v čase menovania členom parlamentu, a najmladším predstaviteľom v G7. Vláda ktorej predsedal bola štvrtá najdlhšia vláda v histórii republiky. V roku 2014 ho americký časopis Fortune označil za tretieho najvplyvnejšieho človeka na svete mladšieho štyridsať rokov a za jedného zo sto najdôležitejších mysliteľov globálnej zahraničnej politiky. Po negatívnom výsledku ústavného referenda zo 4. decembra 2016 podal rezignáciu 7. decembra ako výkonný predseda Rady ministrov do rúk prezidenta republiky Sergia Mattarellu. Vo februári 2017 rezignoval aj na sekretariáte Rady Európy. Po voľbách v roku 2018 sa stal poslancom Senátu. Bol však sklamaný výsledkom, ktorý jeho strana dosiahla v parlamentných voľbách v roku 2018.
Téma: Filmy
Ani tieň podozrenia (orig. Shadow of a Doubt) je americký psychologický thriller z roku 1943, ktorý režíroval Alfred Hitchcock. Scenár k filmu napísali Thorton Wilder, Sally Benson a Alma Reville. Film bol v roku 1943 nominovaný na Academy Awards, v kategórii Najlepší scenár. V tom roku však vyhral film The Human Comedy. Vo filme hrajú v hlavných úlohách Teresa Wrightová a Joseph Cotten. V roku 1991 bol film uložený do knižnice kongresu Spojených štátov ako kultúrne, historicky a estetický významný. Alfred Hitchcock niekoľko krát uviedol, že film Shadow of a Doubt, je jeho najobľúbenejším, na ktorom pracoval. Rovnako aj Woody Allen a Guillermo del Toro v niekoľkých rozhovoroch priznali že ide o ich najobľúbenejší film. Film hovorí príbeh o Charliem Oakleyovi (Joseph Cotten), ktorý prichádza na návštevu do mesta Santa Rosa. V meste sa však začnú diať zvláštne veci a jeho neter Charlie (Teresa Wrightová) je medzi prvými, ktorá si všíma zvláštne správanie jej strýka. Prvé zdanie sa ukáže ako klamlivé a prinúti mladého Charlieho objaviť skutočnú realitu pod povrchnými dojmami.
Téma: Filmy
Battlestar Galactica je americký vedecko-fantastický film a televízny seriál z roku 1978 od Glena Larsona. Hrajú v ňom Lorne Greene, Richard Hatch a Dirk Benedict. V roku 2003 natočil Sci-Fi kanál prerobenú verziu, v ktorej úlohu veliteľa Adamu stvárnil Edward James Olmos.
Téma: Politici
Agis IV. alebo Agis IV. (starogr. Ἆγις) z kráľovského rodu Eurypontovcov bol kráľom Sparty od roku 245 pred Kr. do roku 241 pred Kr. Jeho spolukráľmi z kráľovského rodu Agiovcov boli Leónidas II. (vládol v rokoch 254 – 244 pred Kr. a v rokoch 243 – 235 pred Kr.) a Kleombrotos II. (vládol v rokoch 244 – 243 pred Kr.)
Téma: Medicína
Kazuistika (niekedy aj medicínska kazuistika) je v medicíne súhrn klinických pozorovaní priebehu istej choroby u konkrétneho pacienta alebo niekoľkých chorých a opis jednotlivých chorobných prípadov. Predstavuje súhrnnú správu o ochorení vrátane jeho genézy, vývoja, diagnostiky, liečby a súčasného stavu. Najčastejšie sa uplatňuje pri ochoreniach, ktoré sa vyvíjajú atypicky, majú neočakávané komplikácie a vyžadujú osobitnú diagnostickú a liečebnú starostlivosť. Súčasťou medicínskej kazuistiky môže byť aj diskusia k okolnostiam, ktoré mohli ovplyvniť vývoj ochorenia, jeho diagnostiku a liečbu. Medicínska kazuistika prináša cenné poznatky pre lekárov a ostatných zdravotníckych pracovníkov.
Téma: Filmy
15 minút (ang. 15 Minutes) je akčný triler z roku 2001 v hlavnej úlohe s Robertom De Nirom, Edwardom Burnsom a Karlom Rodenom. Film je o detektívovi z oddelenia vrážd a požiarnom inšpektorovi, ktorý musia zastaviť dvojicu východoeurópskych zabijakov, ktorý nahrávajú na kameru svoje vraždy a stávajú sa pre médiá senzačnými. Názov filmu je odkazom na známu citáciu Andyho Warhola: "In the future, everyone will be world famous for 15 minutes" - (V budúcnosti bude každý pätnásť minút slávny).
Téma: Vtáky
Kulík vrchovský (lat. Eudromias morinellus, staršie Charadrius morinellus) je druh z čeľade kulíkovité. Žije v palearktickej oblasti, kde obýva vresoviská tundry a tiež vrcholy hôr. Na Slovensku sa objavuje len vzácne počas migrácie, najmä v Nízkych Tatrách, Západný Tatrách a na Orave. Podľa Medzinárodnej únie na ochranu prírody a prírodných zdrojov kulík vrchovský patrí medzi najmenej ohrozené druhy, trend celkovej populácie je klesajúci. Pokles bol zaznamenaný aj v Európe.
Téma: Vrchy
Bosät-Bäriča (taliansky názov Boseti) je názov stratovulkanického komplexu, pozostávajúceho z dvoch vulkánov Bosät Tärara (iný prepis: Boset Terara, po taliansky Boseti-Gudda) a Bäriča Tärara (iný prepis: Beriča Terara, po taliansky Boseti-Bariccia), ktorých erupčná činnosť je vzájomne ovplyvňovaná. Komplex sa nachádza v centrálnej Etiópii, približne 100 km juhovýchodne od hlavného mesta Addis Abeba. V počiatočnom štádiu aktivity komplexu prevažovali erupcie bazaltovo-trachytických láv, po ktorom nasledovali explozívne erupcie ryolitov a neskoršie sformovanie kaldery. Postkalderové štádium aktivity prinieslo produkciu obsidiánových lávových dómov a pridružených lávových prúdov, ktoré úplne deštruovali kalderu. Zvyšky jej stien sa dajú nájsť na severozápadnom svahu sopky Bosät.
Téma: Futbal
Ebráhím Mírzápúr (* 16. september 1978, Mamoolan) je iránsky futbalista. Jeho mesačný plat je 135 tisíc Sk. Jeho trhová cena sa odhaduje na 0,75 mil eur.[chýba zdroj]
Téma: Rieky
Tuttlingen je mesto vo Švábsku v nemeckej spolkovej krajine Bádensko-Württembersko a hlavné mesto rovnomenného okresu. Leží na Dunaji, východne od Schwarzwaldu. Mestom prechádza Dunajská cyklotrasa.
Téma: Spisovatelia
Milan Kundera (* 1. apríl 1929, Brno – † 11. júl 2023, Paríž, Francúzsko) bol česko-francúzsky spisovateľ, žijúci od roku 1975 vo Francúzsku a od konca 80. rokov píšuci po francúzsky. Je svetovo najúspešnejším a najprekladanejším autorom českého pôvodu a jeho romány a eseje výrazne prispeli k vývoju románu ako žánru. V mladosti publikoval tiež básne, drámy a preklady.
Téma: Filmy
Asterix a veľký boj (franc. Astérix et le Coup de menhir) je francúzsko-nemecký animovaný film z roku 1989, ktorý režíroval Philippe Grimond a produkovali ho spoločnosti Gaumont International, Dargaud Films a Extrafilm. Film mal v Česko-Slovensku premiéru 5. októbra 1991 (v distribúcii Lucernafilm / Slovenská požičovňa filmov – SPF) a bol nadabovaný do češtiny a slovenčiny.
Téma: Politici
Genrich Grigorijevič Jagoda (rusky: Генрих Григорьевич Ягода, rodným menom Jenon Gerševič Jeguda; * 19. november 1891, Rybinsk, Ruská ríša – † 15. marec 1938, Moskva, Sovietsky zväz) bol sovietsky úradník tajnej polície, ktorý v rokoch 1934 – 1936 pôsobil ako šéf NKVD, bezpečnostnej a spravodajskej agentúry Sovietskeho zväzu. Jagoda, ktorého vymenoval Josif Stalin, dohliadal na zatýkanie, ukážkové procesy a popravy starých boľševikov Leva Kameneva a Grigorija Zinovieva, vrcholné udalosti veľkého teroru. V septembri 1936 ho nahradil Nikolaj Ježov, ktorý dohliadal na realizáciu stalinského teroru až do roku 1938. V roku 1937 bol zatknutý a v priebehu roka odsúdený za údajné sprisahanie, trockizmus a špionáž na trest smrti a popravený zastrelením.
Téma: Vrchy
Marmolada (nem. Marmolata) je 3 343 m vysoká hora, najvyššia v Dolomitoch, výraznej horskej skupine v južných Alpách. Tvorí ju hrebeň orientovaný v smere východ – západ, s vrcholmi Punta Penia (3 343 m), Punta Rocca (3 309 m), Punta Ombretta (3 230 m), Pizzo Serauta (3 035 m) a Punta Serauta (3 069 m). Na juh sa takmer kolmo láme do steny 2 km širokej a až do 800 m vysokej. Na sever klesá miernejšie k sedlu Passo Fédaia a nesie jediný významnejší ľadovec v Dolomitoch.
Téma: Vrchy
La Meije (3 984 m n. m.) je druhý najvyšší vrch v Alpes du Dauphiné vo Francúzsku. Nachádza sa v skupine Massif des Écrins na hraniciach medzi departementami Hautes-Alpes a Isère nad dedinou La Grave asi 48 km juhovýchodne od Grenoblu. Po Barre des Écrins to je druhý najvyšší vrch pohoria. Vrch tvorí zubatý hrebeň orientovaný v smere západ – východ. V hrebeni sú tieto vrcholy a sedla (od západu): Le Grand Doight (3 764 m n. m.) Pic du Glacier Carré (3 862 m n. m.) Grand Pic de la Meije alebo Pic Occidentale (3 983 m n. m.) Brèche Zsigmondy (3 925 m n. m.) Pic Central alebo Doigt de Dieu (3 970 m n. m.) Brèche Joseph Turc (3 845 m n. m.) Pic Oriental (3 891 m n. m.) Na západe La Meije susedí s vrcholom Le Râteau (3 809 m n. m.), ktorý je oddelený sedlom Brèche de la Meije (3 357 m n. m.). Na juhovýchode susedí s vrcholom Le Pavé (3 823 m n. m.), ktorý je oddelený sedlom Brèche Maximin Gaspard (3 723 m n. m.). Z vrcholu Pic Central vybieha severovýchodným smerom krátka rázsocha s vrcholom Bec de l'Homme (3 454 m n. m.). Na južných svahoch vrchu sa rozkladá ľadovec Glacier des Étançons, na východných Glacier de Lautaret, na severovýchodných Glacier de l'Homme a Glacier du Tabuchet a na severozápadných Glacier de la Meije. Pod vrcholom Pic du Glacier Carré se nachádza miniatúrny ľadovec Glacier Carré. Na vrchol vystúpili ako prví 16. augusta 1877 Emmanuel Boileau de Castelnau a Pierre Gaspard so synom. Dnes možno na vrchol vystúpiť od chaty Refuge du Promontoire (3 092 m n. m.) alebo od chaty Refuge de l'Aigle (3 450 m n. m.). V obidvoch prípadoch však ide o náročný výstup v kombinovanom terénu skala - ľad.
Téma: Medicína
Obložnosť je ukazovateľ vyjadrujúci percentuálne využitie dostupnej lôžkovej kapacity nemocnice (resp. oddelenia, nemocníc v regióne a pod.) za určité časové obdobie (spravidla jeden kalendárny rok). Obložnosť sa vypočíta ako podiel počtu obsadených lôžok a počtu dostupných lôžok vynásobený stomi. Napr. pri nemocnici, v ktorej je z 200 dostupných lôžok obsadených 175 lôžok obložnosť činí 87,5 %, keďže 175 200 ⋅ 100 = 87 , 5 {\displaystyle {\frac {175}{200}}\cdot 100=87,5} .
Téma: Rieky
Važec (nem. Waagsdorf, maď. Vázsec) je obec na Slovensku v okrese Liptovský Mikuláš. V obci sa nachádza evanjelický kostol a obecné múzeum, pamätný dom Jána Hálu.
Téma: Politici
Anca Petrescová (rum. Anca Petrescu, celým menom Mira Anca Victoria Mărculeţ Petrescu; * 20. marec 1949, Sighișoara, Rumunsko – † 30. október 2013, Bukurešť, Rumunsko) bola rumunská architektka a politička, ktorá projektovala najväčšiu stavbu v Európe a druhú najväčšiu na svete – Palatul Parlamentului (Palác parlamentu) v Bukurešti. Narodila sa v meste Sighișoara, študovala na Univerzite Ion Mincu v Bukurešti. V roku 1980, ako dovtedy neznáma osoba, vyhrala architektonickú súťaž na "Palác ľudu", neskorší Palác parlamentu, Táto stavba sa mala stať monumentom moci komunistického diktátora Nicolae Ceauşesca. V rokoch 2004 – 2008 bola poslankyňou rumunského parlamentu za Stranu veľkého Rumunska (rum. Partidul România Mare). 5. augusta 2013 utrpela vážnu autonehodu, upadla do kómy, z ktorej sa nikdy nedostala, a 30. októbra 2013 umrela na nečakané komplikácie.
Téma: Medicína
Pulz alebo tep je vlnenie cievnych stien, ktoré vzniká ich napnutím a zrýchlením prúdenia krvi, čo je spôsobené tlakovou vlnou, vyvolanou vypudením krvi z ľavej srdcovej komory do aorty, odkiaľ sa šíri ďalšími tepnami do celého tela. V lekárstve séria týchto vĺn súvisí s pojmami srdcový rytmus a srdcová frekvencia.
Téma: Rieky
Brahmaputra (čín. Maquan He - v slov. prepise Ma-čchüan Che, staršie Ja-lu-cang-pu-ťiang) je rieka v Tibete, Číne, Indii a Bangladéši. Má dĺžku 2 960 km a plochu povodia 935 000 km². Pramení v Himalájach, ústi do Bengálskeho zálivu rozsiahlou deltou spolu s Gangou.
Téma: Futbal
Atalanta Bergamasca Calcio známy ako Atalanta Bergamo alebo len Atalanta je futbalový klub z talianskeho mesta Bergamo. Hráva najvyššiu taliansku futbalovú súťaž Sériu A.
Téma: Futbal
Club Deportivo Condal bol španielsky futbalový klub so sídlom v Barcelone, v Katalánsku. Svoje zápasy hrával na štadióne Les Corts. V sezóne 1956/57 hral v najvyššej španielskej futbalovej súťaži, Primera División.
Téma: Vrchy
Beerenberg (z hol. Medvedia hora) je masívny stratovulkán, ktorý sa nachádza na severovýchodnom okraji nórskeho ostrova Jan Mayen. Je to najsevernejšie položený aktívny vulkán. Sopka je tvorená prevažne bazaltovými lávami s malými množstvami tefry. 2 277 m vysoká, ľadom pokrytá hora je zakončená kráterom s priemerom 1 km a obkolesená desiatkami parazitických kráterov a menších dómov. Posledná erupcia sa odohrala 6. januára 1985, keď sopka vyvrhla z trhliny na severnom úbočí približne 6 mil. m2 lávy a 7 mil. m3 tefry a popola. Historické záznamy dokladajú ešte erupcie v rokoch 1973, 1970, 1851 a 1818.
Téma: Vrchy
Cerro Tres Kandú (842 m n. m.) je najvyšší vrch Paraguaja. Leží v rezervácii Reserva de Recursos Manejados Ybytyruzú. Prominencia vrchu je 563 m. Je známy tiež ako špa. Su Majestad. Výstup z informačného centra na vrchol trvá 2 až 3 hodiny a je dlhý 3 km. Encyclopædia Britannica ako najvyšší vrch Paraguaja uvádza Mount San Rafael, 850 m n. m.
Téma: Medicína
Umieranie je z hľadiska medicíny: proces postupného a nezvratného zlyhávania vitálnych funkcií tkanív a orgánov, záverečný, pretrvanie vylučujúci úsek života jedinca zavŕšený zánikom indivídua – smrťou. Každý jedinec umiera de facto od svojho príchodu na svet.